सुच्चा सिंह छोटेपुर पंजाब में आम आदमी पार्टी के संयोजक थे। स्टिंग में फंसे तो केजरीवाल ने कुर्सी खींच ली। लिहाजा नवजोत सिद्धू से उम्मीद लगा ली उन्होंने। यह बात अलग है कि सिद्धू के अपनी अलग पार्टी नहीं बनाने के एलान ने खफा भी कर दिया छोटेपुर को। तभी तो थक हार कर अपनी अलग पार्टी बनाने का एलान किया है। मैदान में उनका उतरना चुनावी सियासत पर असर जरूर डालेगा। अकाली दल को भी अपने नुकसान का डर सता रहा है। अकाली-भाजपा गठबंधन को हराने का एजंडा है छोटेपुर का। तभी तो पंजाब प्रोग्रेसिव एलायंस बना उसमें समान विचारधारा वाले दलों और नेताओं को जगह देंगे। अब बाकायदा इस्तीफा भी दे दिया है केजरीवाल की पार्टी से। बकौल छोटेपुर पंजाब में अकाली दल, भाजपा, कांग्रेस और आप सब नाकाम साबित हुए हैं। लिहाजा सूबे के हितों के लिए नए क्षेत्रीय दल की जरूरत बढ़ गई है। प्रकाश सिंह बादल पर पारिवारिक हितों की रखवाली का आरोप लगाया है उन्होंने। बिहार, यूपी, ओड़ीशा, तमिलनाडु, तेलंगाना और आंध्र प्रदेश जैसे सूबों की मिसाल दे रहे हैं छोटेपुर। जहां क्षेत्रीय दल मजबूती से सरकार चला रहे हैं। अब भी सिद्धू को छूट दी है कि चाहें तो अपने संगठन आवाजे पंजाब को उनके एलायंस में शामिल कर सकते हैं।